再次韻答余司理
作者：陳造
朝代：宋

paragraphs: 雨來不後晴不遲，今晴昔雨皆可詩。
自憐老去才易盡，平日尚有黄絹辭。
挑燈初聽鼕鼕鼓，南風收盡簷間雨。
麥根既潤燥乃宜，此事時傳老農語。
人家屋脊黄雲中，南村北村歡笑同。
定知老子喜欲舞，鼎來騷客爭奏功。
詩人例窮天肯恤，浩然不逢李賀疾。
宿習纏結我未脫，前身永思今次律。
君亦妙巧戕其天，低摧與我皆可憐。
此篇嚴密更開托，却須編入襄陽樂。